KZN-universiteit tot einde September gesluitFoto: Twitter Lesiba Seshoko, woordvoerder van die universiteit, het Donderdag bevestig dat die universiteit vir die res van die week gesluit sal wees. Die universiteitsvakansie begin teen die einde van die week. Betogings het Woensdagaand op die Pietermaritzburg-kampus voortgewoed, maar meer besonderhede is nie in dié stadium beskikbaar nie. Volgens onbevestigde berigte is ŉ voertuig omgegooi en moes ŉ veiligheidswag hospitaal toe geneem word nadat hy deur studente aangerand is. Seshoko het gesê dit is steeds onduidelik waaroor die studente ongelukkig is en wat aanleiding gegee het tot die betogings. Maj. Thulani Zwane, woordvoerder van die polisie, kon nie die aanranding bevestig nie, maar het gesê ŉ saak van openbare geweld is aanhangig gemaak nadat kampuseiendom en twee voertuie Woensdagaand beskadig is. Niemand is nog in hegtenis geneem nie. Die universiteit is die afgelope paar dae erg deur die betogende studente beskadig. Die eerste betogings het Sondag op die Westville-kampus uitgebreek. Studente op die Pietermaritzburg-kampus het polisie met petrolbomme en klippe bestook. Die ANC-Jeugliga het in ŉ verklaring beweer die universiteit het die Registrasie Appèlkomitee-proses opgeskort wat studente wat agterstallig is met studiegeld toelaat om voort te gaan met hul studie, terwyl hulle hul skuld in paaiemente afbetaal. Die universiteit beweer egter hulle het geen formele klagtes of eise ontvang nie. Lukhanyo Mtshingana, die enigste student wat in hegtenis geneem is vir die geweld op die kampus, het Dinsdag vlugtig in die Pinetown-landdroshof verskyn. Natasha Ramkisson-Kara, woordvoerder van die Nasionale Vervolgingsgesag (NVG), het gesê Mtshingana word aangekla van openbare geweld en opsetlike saakbeskadiging. Hy sal volgende week weer in die hof verskyn vir sy borgtog-aansoek.